ভ্যালেনটাইনের আত্মত্যাগ আমাদের এই শিক্ষা দেয় যে আমরা প্রতিশোধ নেব না। ‘তোমরা দুষ্টের প্রতিরোধ করো না।’ এ দ্বারা যিশু প্রতিশোধ না নিতে বলেছেন। কারণ প্রতিশোধ নেওয়া ঈশ্বরেরই কাজ। কোনো উপদ্রুত ব্যক্তি নিজে প্রতিশোধ না নিয়ে ঈশ্বরের হাতে ছেড়ে দিলে ঈশ্বর তাঁর সময়ে ও উপযুক্ত ভাবে বিচার করেন। কেননা তিনি ন্যায্য বিচারক। মানুষের আদালত ঈশ্বর-নিরূপিত আদালত। এতে আস্থা রাখতে হবে। তবে মানুষের আদালতে বিচারে ভুল ও অন্যায় থাকলেও ঈশ্বরের বিচারে কোনো ভুল নেই। পবিত্র বাইবেলের নতুন নিয়ম রোমীয় ১২: ১৭-২১ অংশে রয়েছে, “মন্দের পরিশোধে কারো মন্দ করো না; সব মানুষের দৃষ্টিতে যা উত্তম, ভেবে চিন্তে তাই করো। যদি সাধ্য হয়, তোমাদের যত দূর হাত থাকে, মানুষ মাত্রের সঙ্গে শান্তিতে থাক। হে প্রিয়রা, তোমরা নিজেরা প্রতিশোধ নিও না, বরং ক্রোধের জন্য স্থান ছেড়ে দাও, কারণ লেখা আছে, ‘প্রতিশোধ নেওয়া আমারই কাজ, আমিই প্রতিফল দেব, এ প্রভু বলেন।’ বরং ‘তোমার শত্রু যদি ক্ষুধিত হয়, তাকে ভোজন করাও; যদি সে পিপাসিত হয়, তাকে পান করাও; কেননা তা করলে তুমি তার মস্তকে জ্বলন্ত অংগারের রাশি করে রাখবে।’ তুমি মন্দের দ্বারা পরাজিত হবে না, কিন্তু উত্তমের দ্বারা মন্দকে পরাজয় করো।”